ROZHODNUTIE KOMISIE
z 29. novembra 2004,
ktorým sa mení a dopĺňa rozhodnutie 2002/887/ES, ktorým sa povoľujú výnimky z určitých ustanovení smernice Rady 2000/29/ES týkajúce sa prirodzene a umelo zakrpatených rastlín cyprušteka (Chamaecyparis Spach), borievky (Juniperus L.) a borovice (Pinus L.) pôvodom z Japonska
(oznámené pod číslom dokumentu K(2004) 4441)
(2004/826/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 15 ods. 1,
so zreteľom na žiadosť, ktorú predložilo Spojené kráľovstvo,
keďže:
(1)
Rozhodnutie Komisie 2002/887/ES (2) povoľuje členským štátom udeliť výnimky z určitých ustanovení smernice Rady 2000/29/ES týkajúcich sa cyprušteka (Chamaecyparis Spach), borievky (Juniperus L.) a borovice (Pinus L.) pôvodom z Japonska na obmedzený čas a na základe špecifických podmienok.
(2)
Vzhľadom na to, že sa stále uplatňujú okolnosti, ktoré odôvodňujú toto povolenie, a neexistuje nová informácia, ktorá by bola dôvodom na revíziu špecifických podmienok, toto povolenie by sa malo predĺžiť.
(3)
Rozhodnutie 2002/887/ES by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre rastlinnolekársku starostlivosť,
PRIJALA TOTO ROZHODNUTIE:
Článok 1
Rozhodnutie 2002/887/ES sa mení a dopĺňa takto:
1.
V prvom a druhom odseku článku 2 sa text „pred 1. augustom 2003 a 1. augustom 2004“ nahrádza textom „pred 1. augustom 2005 a 1. augustom 2006“.
2.
Tabuľka v článku 4 sa nahrádza nasledujúcou tabuľkou:
„Rastliny
Obdobie
Chamaecyparis:
1.1.2005 až 31.12.2006
Juniperus:
15.11.2004 až 31.3.2005 a 1.11.2005 až 31.3.2006
Pinus:
1.1.2005 až 31.12.2006“
Článok 2
Toto rozhodnutie je adresované členským štátom.
V Bruseli 29. novembra 2004